CELEX: 32018D1521
Language: hr
Date: 2018-10-10 00:00:00
Title: Provedbena odluka Komisije (EU) 2018/1521 оd 10. listopada 2018. o izmjeni Odluke 2009/11/EZ o odobrenju metoda razvrstavanja svinjskih trupova u Španjolskoj (priopćeno pod brojem dokumenta C(2018) 6507)

12.10.2018   
               
               
                  HR
               
               
                  Službeni list Europske unije
               
               
                  L 256/84
               
            
         PROVEDBENA ODLUKA KOMISIJE (EU) 2018/1521
         оd 10. listopada 2018.
         o izmjeni Odluke 2009/11/EZ o odobrenju metoda razvrstavanja svinjskih trupova u Španjolskoj
         
            
               (priopćeno pod brojem dokumenta C(2018) 6507)
            
         
         (Vjerodostojan je samo tekst na španjolskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 20. točke (p) i (t),
         budući da:
         
                     (1)
                  
                  
                     U odjeljku B.IV. točki 1. Priloga IV. Uredbi (EU) br. 1308/2013 predviđeno je da se pri klasiranju svinjskih trupova udio mišićnog tkiva ocjenjuje metodama razvrstavanja koje odobri Komisija te da se mogu odobriti samo metode ocjenjivanja koje su statistički dokazane i koje se temelje na fizičkom mjerenju jednog ili više anatomskih dijelova trupa svinje. Da bi se metoda razvrstavanja mogla odobriti, njome se ne smije premašiti najveća dopuštena statistička pogreška pri ocjenjivanju. Ta je statistička pogreška definirana u dijelu A Priloga V. Delegiranoj uredbi Komisije (EU) 2017/1182 (2).
                  
               
                     (2)
                  
                  
                     Odlukom Komisije 2009/11/EZ (3) u Španjolskoj je odobrena primjena osam metoda razvrstavanja svinjskih trupova.
                  
               
                     (3)
                  
                  
                     Španjolska je od Komisije zatražila odobrenje nove metode razvrstavanja svinjskih trupova na svojem državnom području i dostavila detaljan opis postupka disekcije, naznačujući načela na kojima se temelji ta metoda, rezultate postupka disekcije i jednadžbu upotrijebljenu za procjenu postotka mišićnog tkiva u protokolu predviđenom u članku 11. stavku 3. Delegirane uredbe (EU) 2017/1182.
                  
               
                     (4)
                  
                  
                     Razmatranjem tog zahtjeva ustanovljeno je da su uvjeti za odobrenje te metode razvrstavanja ispunjeni. Stoga bi trebalo odobriti tu metodu razvrstavanja u Španjolskoj.
                  
               
                     (5)
                  
                  
                     Odluku 2009/11/EZ trebalo bi stoga na odgovarajući način izmijeniti.
                  
               
                     (6)
                  
                  
                     Izmjene uređaja ili metoda razvrstavanja ne bi smjele biti dopuštene, osim ako su izričito odobrene provedbenom odlukom Komisije.
                  
               
                     (7)
                  
                  
                     Mjere predviđene ovom Odlukom u skladu su s mišljenjem Odbora za zajedničku organizaciju poljoprivrednih tržišta,
                  
               DONIJELA JE OVU ODLUKU:
         
            Članak 1.
            Odluka 2009/11/EZ mijenja se kako slijedi:
            
                        1.
                     
                     
                        Članak 1. zamjenjuje se sljedećim:
                        
                           „Članak 1.
                           Odobrava se uporaba sljedećih metoda razvrstavanja svinjskih trupova u skladu s odjeljkom B.IV. točkom 1. Priloga IV. Uredbi (EU) br. 1308/2013 Europskog parlamenta i Vijeća (*1) u Španjolskoj:
                           
                                       (a)
                                    
                                    
                                       uređaj „Fat-O-Meat'er (FOM)” i s njim povezane metode ocjenjivanja kako je opisano u dijelu 1. Priloga;
                                    
                                 
                                       (b)
                                    
                                    
                                       uređaj „Fully automatic ultrasonic carcase grading (Autofom)” i s njim povezane metode ocjenjivanja kako je opisano u dijelu 2. Priloga;
                                    
                                 
                                       (c)
                                    
                                    
                                       uređaj „Ultrafom 300” i s njim povezane metode ocjenjivanja kako je opisano u dijelu 3. Priloga;
                                    
                                 
                                       (d)
                                    
                                    
                                       uređaj „Automatic vision system (VCS2000)” i s njim povezane metode ocjenjivanja kako je opisano u dijelu 4. Priloga;
                                    
                                 
                                       (e)
                                    
                                    
                                       uređaj „Fat-O-Meat'er II (FOM II)” i s njim povezane metode ocjenjivanja kako je opisano u dijelu 5. Priloga;
                                    
                                 
                                       (f)
                                    
                                    
                                       uređaj „AutoFOM III” i s njim povezane metode ocjenjivanja kako je opisano u dijelu 6. Priloga;
                                    
                                 
                                       (g)
                                    
                                    
                                       „ručna metoda (ZP)” s pomičnim mjerilom i s njom povezane metode ocjenjivanja kako je opisano u dijelu 7. Priloga;
                                    
                                 
                                       (h)
                                    
                                    
                                       uređaj „CSB-Image-Meater” i s njim povezane metode ocjenjivanja kako je opisano u dijelu 8. Priloga.
                                    
                                 
                                       (i)
                                    
                                    
                                       uređaj „gmSCAN” i s njim povezane metode ocjenjivanja kako je opisano u dijelu 9. Priloga.
                                    
                                 Upotreba ručne metode ZP s pomičnim mjerilom navedene u prvom stavku točki (g) odobrava se samo u klaonicama:
                           
                                       (a)
                                    
                                    
                                       u kojima se u prosjeku u godinu dana zakolje najviše 500 svinja tjedno; i
                                    
                                 
                                       (b)
                                    
                                    
                                       koje imaju kapacitet klaoničke linije od najviše 40 svinja po satu.
                                    
                                 
                        
                           (*1)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).”."
                        
                     
                  
                        2.
                     
                     
                        Prilog se izmjenjuje u skladu s Prilogom ovoj Odluci.
                     
                  
         
            Članak 2.
            Ova je Odluka upućena Kraljevini Španjolskoj.
         
         
            Sastavljeno u Bruxellesu 10. listopada 2018.
            
               
                  Za Komisiju
               
               Phil HOGAN
               
                  Član Komisije
               
            
         
         
            (1)  SL L 347, 20.12.2013., str. 671.
         
         
            (2)  Delegirana uredba Komisije (EU) 2017/1182 оd 20. travnja 2017. o dopuni Uredbe (EU) br. 1308/2013 Europskog parlamenta i Vijeća u pogledu ljestvice Unije za razvrstavanje goveđih, svinjskih i ovčjih trupova i u pogledu izvješćivanja o tržišnim cijenama određenih kategorija trupova i živih životinja (SL L 171, 4.7.2017., str. 74).
         
            (3)  Odluka Komisije 2009/11/EZ od 19. prosinca 2008. o odobrenju metoda razvrstavanja svinjskih trupova u Španjolskoj (SL L 6, 10.1.2009., str. 79.).
      
      
         
            PRILOG
            U Prilogu Odluci 2009/11/EZ dodaje se sljedeći dio 9.:
            
               „Dio 9.
               
               gmSCAN
               
                        
                           1.
                        
                        
                           Pravila predviđena u ovom dijelu primjenjuju se kada se razvrstavanje svinjskih trupova vrši uređajem naziva „gmSCAN”.
                        
                     
                        
                           2.
                        
                        
                           Pri upotrebi uređaja gmSCAN utvrđuju se dielektrična svojstva trupa bez kontakta primjenom magnetske indukcije. Mjerni sustav sastoji se od niza odašiljačkih zavojnica koje tvore promjenjivo magnetsko polje niskog intenziteta. Prijamne zavojnice pretvaraju signal smetnji u magnetskom polju koje uzrokuje trup u složeni električni signal povezan s dielektričnim parametrima mišićnog i masnog tkiva trupa.
                        
                     
                        
                           3.
                        
                        
                           Udio mišićnog tkiva u trupu izračunava se u skladu sa sljedećom formulom:
                           Ŷ = 55,14067 + 1 598,66166 × (Q1/CW) – 579,58575 × (Q2/CW) + 970,83879 × (Q3/CW) – 0,18993 × CW
                           pri čemu je:
                           
                                       Ŷ
                                    
                                    
                                       =
                                    
                                    
                                       procijenjeni postotak mišićnog tkiva u trupu;
                                    
                                 
                                       Q1, Q2 i Q3
                                    
                                    
                                       =
                                    
                                    
                                       odgovor magnetske indukcije (u voltima) u predjelu buta, srednjeg dijela trupa i lopatice;
                                    
                                 
                                       CW
                                    
                                    
                                       =
                                    
                                    
                                       težina toplog trupa (u kilogramima).
                                    
                                 Ta je formula valjana za trupove težine od 60 do 120 kilograma (topli trup).”